Lesosibirsk

Lesosibirsk (russisk: Лесосибирск) er en by i Krasnojarsk kraj i Russland. Den ligger ved elva Jenisej, rundt 250 km nord for Krasnojarsk. Byen hadde 54 451 innbyggere i 2025. Historie Landsbyen Maklakov Lug (russisk: Маклаков Луг), senere kalt Maklakovo (russisk: Маклаково) eksisterte på territoriet til dagens Lesosibirsk fra 1640 av. Tidlig på 1900-tallet etablerte den norske forretningsmannen Jonas Lied en treforedlingsfabrikk her. Fabrikken ble nasjonalisert etter den russiske revolusjon. Etter andre verdenskrig ble det bygget store treforedlingsfabrikker på stedet. Jernbanen Atsjinsk–Maklakovo knyttet området til den transsibirske jernbanen. To nye bosetninger, Novomaklakovo og Novojenisejsk ble bygget i samme område. 21. februar 1975 ble Maklakovo og Novomaklakovo slått sammen til den nye byen Lesosibirsk. Bosetningen Novojenisejsk ble slått sammen med Lesosibirsk i 1989. Referanser Eksterne lenker (ru) Offisielt nettsted (en) Lesosibirsk – kategori av bilder, video eller lyd på Commons